Cine este Robert Fico, premierul Slovaciei care a fost împușcat miercuri, 15 mai 2024, într-o tentativă de asasinat, după o ședință de guvern. Politicianul este cunoscut pentru legăturile cu Vladimir Putin. Ultimele decizii politice luate au accentuat imaginea unuia dintre cei mai controversați lideri europeni.
Premierul Slovaciei, Robert Fico, a fost împușcat în fața unui centrul cultural din Handlova, după o ședință de guvern, miercuri, 15 mai 2024. În urma atacului, politicianul a fost trasportat la spital, unde primește îngrijiri de specialitate, următoarele ore fiind critice pentru acesta.
Atacul de la Handlova, al cărui autor ar fi un bărbat de 71 de ani, a avut loc cu trei săptămâni înainte de alegerile cruciale pentru Parlamentul European, în care partidele populiste și de extremă dreaptă din blocul comunitar al celor 27 de națiuni par a fi pregătite să facă progrese importante.
Principalele partide de opoziție din Slovacia, Slovacia Progresistă și Libertate și Solidaritate, au anulat un protest planificat împotriva unui plan guvernamental controversat de reformare a televiziunii publice care, potrivit acestora, ar oferi guvernului controlul total asupra radioului și televiziunii publice.
Pentru că o tentativă de asasinat este o faptă cât se poate de serioasă și impune, de obicei, un scop politic bine definit, mulți s-au întrebat cine este, de fapt, Robert Fico și ce legături are la nivel european. Politicianul are 59 de ani și a fost premier al Slovaciei în 2006-2010, 2012 și 2018, fiind reales în 2023.
Robert Fico are studii în Drept. În intervalul 1986 – 1990, a fost membru al Partidului Comunist al Cehoslovaciei. Deși a susținut că a fost crescut în religia romano-catolică, s-a declarat ateu la înscrierea în formațiunea politică amintită. După ce a făcut armata obligatorie, a devenit profesor asistent.
După Revoluția de catifea din 1989 și prăbușirea regimului comunist din Cehoslovacia, actualul premier de la Bratislava s-a alăturat Partidului Stângii Democrate. A devenit, pentru prima dată, membru al Parlamentului în 1992. Doi ani mai târziu, a devenit consilier juridic din partea Slovaciei la CEDO.
Cu un an înainte să renunțe la funcția de consilier juridic, respectiv în 1999, Robert Fico a pus bazele partidului naționalist slovac sincrecit Direcția – Social Democrația.
În 2018, în contextul uciderii jurnalistului de investigații Jan Kuciak, aflat la al doilea mandat de premier, politicianul a demisionat.
Jurnalistul Jan Kuciak a tratat în repetate rânduri subiecte de fraudă fiscală, în care erau implicați oameni de afaceri cu legături strânse cu politicienii slovaci din funcții înalte.
Robert Fico este un bine cunoscut aliat al președintelui Vladimir Putin, el vorbind fluent chiar și limba rusă. Chiar dacă a demisionat din funcția de premier în contextul unui scandal feroce, a regăsit cumva calea de a reveni în scaunul părăsit, în liniște.
Astfel, a preluat din nou conducerea Guvernului, după ce stânga Smer, afectată de scandal, a câștigat alegerile parlamentare din Slovacia de la sfârșitul lunii septembrie 2023. Robert Fico a format majoritatea parlamentară prin semnarea unui acord de coaliție guvernamentală cu partidul de stânga Hlas și cu Partidul Slovac Ultranaționalist.
Până la preluarea conducerii Guvernului de la Bratislava de către Robert Fico, Slovacia, o țară cu 5,5 milioane de locuitori, cu graniță comună cu Ucraina, a fost un susținător ferm al Kievului. Executivul a donat arme și și-a deschis granițele pentru primirea refugiaților de pe teritoriul atacat.
Robert Fico a pus capăt ajutorului militar oferit Ucrainei însă, și s-a opus sancțiunilor impuse de Uniunea Europeană împotriva Rusiei. Totodată, a vizat mereu blocarea procesului de aderare a țării aflate în război la NATO, fapte ce au accentuat imaginea de politician controversat.
„Retorica și propaganda pro-rusă a oficialilor guvernamentali este inacceptabilă și amenință interesele noastre de securitate și viitorul nostru! Rușine! Rușine! Rușine!”, au transmis cetățenii de rând, la un protest organizat împotriva premierului, în martie 2024.
În perioada alegerilor, Robert Fico promitea că va susține o politică externă suverană, opunându-se dur migrației și organizațiilor neguvernamentale și făcând campanie împotriva drepturilor LGBTQ+.
Este important de precizat că Robert Fico a etichetat, după preluarea Guvernului de la Bratislava, de câteva ori o importantă rețea de televiziune, două ziare naționale și un site de știri online ca fiind dușmanii săi. Politicianul dorea, în aprilie 2024, să desființeze postul public de televiziune RTVS.
Odată cu revenirea lui Robert Fico la putere în 2023, Slovacia a virat spre politica lui Viktor Orban din Ungaria, devenind una dintre cele mai pro-ruse țări de pe continentul european. Oficial, încă își îndeplinește angajamentele față de UE și NATO, însă schimbările sunt dramatice.